
MOZZJONI GĦAL RIŻOLUZZJONI TAL-PARLAMENT EWROPEW
li jinkludi rakkomandazzjonijiet lill-Kummissjoni dwar it-28 Reġim: qafas legali ġdid għall-kumpaniji innovattivi 
(2025/2079(INL))
Il-Parlament Ewropew,
–	wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea,
–	wara li kkunsidra l-Artikolu 50 u l-Artikolu 114(1) tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (KE) Nru 593/2008 tal-Parlament Ewropew u tal-Kunsill tas-17 ta’ Ġunju 2008 dwar il-liġi applikabbli għall-obbligazzjonijiet kuntrattwali (Ruma I)[footnoteRef:1], [1:  	ĠU L 177, 4.7.2008, p. 6, ELI: http://data.europa.eu/eli/reg/2008/593/oj.] 

–	wara li kkunsidra r-Regolament (UE) Nru 1215/2012 tal-Parlament Ewropew u tal-Kunsill tat-12 ta’ Diċembru 2012 dwar il-ġuriżdizzjoni u r-rikonoxximent u l-eżekuzzjoni ta’ sentenzi fi kwistjonijiet ċivili u kummerċjali[footnoteRef:2], [2:  	ĠU L 351, 20.12.2012, p. 1, ELI: http://data.europa.eu/eli/reg/2012/1215/oj.] 

–	wara li kkunsidra r-Regolament (UE) Nru 910/2014 tal-Parlament Ewropew u tal-Kunsill tat-23 ta’ Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE[footnoteRef:3], [3:  	ĠU L 257, 28/08/2014, p. 73, ELI: http://data.europa.eu/eli/reg/2014/910/oj.] 

–	wara li kkunsidra d-Direttiva (UE) 2017/1132 tal-Parlament Ewropew u tal-Kunsill tal-14 ta’ Ġunju 2017 dwar ċerti aspetti tal-liġi dwar il-kumpaniji[footnoteRef:4], [4:  	ĠU L 169, 30.6.2017, p. 46, ELI: http://data.europa.eu/eli/dir/2017/1132/oj.] 

–	wara li kkunsidra l-Komunikazzjoni mill-Kummissjoni tat-28 ta’ Mejju 2025 bl-isem “L-Istrateġija tal-UE dwar l-Istartups u l-Iscaleups” (COM(2025)270),
–	wara li kkunsidra r-rapport ta’ Enrico Letta tas-17 ta’ April 2024 bit-titolu “Much more than a market” (Ħafna aktar milli suq),
–	wara li kkunsidra r-rapport ta’ Mario Draghi tad-9 ta’ Settembru 2024 bit-titolu “The future of European competitiveness” (Il-futur tal-kompetittività Ewropea),
–	wara li kkunsidra l-Artikoli 47 u 55 tar-Regoli ta’ Proċedura tiegħu,
A.	billi l-intrapriżi, speċifikament l-intrapriżi żgħar u ta’ daqs medju (SMEs), l-istart-ups u l-iscale-ups, madwar l-Unjoni qed jiffaċċjaw regoli li jvarjaw ħafna minn Stat Membru għal ieħor; billi din id-diversità regolatorja u l-ispejjeż relatati biex isibu tarf kuntesti mhux familjari jfixklu l-finanzjament pan-Ewropew tal-kumpaniji;
B.	billi sistema Ewropea unifikata tista’ tinkiseb mhux biss permezz ta’ att legali awtonomu tal-Unjoni iżda wkoll bl-introduzzjoni ta’ sett ta’ regoli li jaħdmu b’mod parallel mal-ordinament ġuridiku nazzjonali eżistenti f’kull Stat Membru;
C.	billi ħafna start-ups u scale-ups fl-Unjoni qed jiżviluppaw teknoloġiji trasformattivi; billi dawk l-intrapriżi spiss jiġu akkwistati minn intrapriżi barranin qabel ma jimmaturaw; billi tali akkwiżizzjonijiet spiss isiru taħt il-limiti ta’ kontroll tal-fużjonijiet tal-Unjoni;
D.	billi l-kumpaniji innovattivi jeħtieġu aċċess għall-kapital ta’ riskju, mobbiltà pan-Ewropea, skalabbiltà, ħaddiema b’livell għoli ta’ ħiliet, protezzjoni kontra “akkwiżizzjonijiet predatorji” u investimenti ta’ terminu twil;
Prinċipji ġenerali
1.	Jilqa’ l-impenn tal-Kummissjoni li tippreżenta proposta leġiżlattiva dwar it-28 reġim għall-kumpaniji innovattivi (it-“28 reġim”), bl-Artikoli 50 u 114(1) tat-Trattat dwar il-Funzjonament tal-Unjoni Ewropea (TFUE) iservu bħala l-bażijiet legali għall-proposta leġiżlattiva għal direttiva; 
2.	Jopponi bil-qawwa l-użu tal-Artikolu 352(1) tat-TFUE bħala bażi legali minħabba li dan idewwem l-adozzjoni tal-proposta leġiżlattiva minħabba r-rekwiżit tal-unanimità; jikkritika l-użu tal-kooperazzjoni msaħħa kif imsemmi fl-Artikolu 20 tat-Trattat dwar l-Unjoni Ewropea u l-Artikolu 329 tat-TFUE jew il-ftehimiet intergovernattivi bl-għan li jiġi stabbilit it-28 reġim;
3.	Jirrikonoxxi l-fatt li l-Artikoli 50 u 114(1) tat-TFUE jirrikjedu miżuri ta’ armonizzazzjoni fil-liġi dwar il-kumpaniji li għandhom jiġu implimentati fid-dritt nazzjonali tal-Istati Membri; jikkunsidra li f’dan il-każ hija ppreferuta armonizzazzjoni massima sabiex jiġu żgurati regoli uniformi fl-Istati Membri kollha; 
4.	Jikkunsidra t-28 reġim bħala pass lejn approfondiment ulterjuri tas-suq intern u integrazzjoni Ewropea akbar;
5.	Itenni li l-kumpaniji li jipparteċipaw b’mod volontarju fit-28 reġim għandhom ikunu marbuta bir-regoli tiegħu;
6.	Jenfasizza li l-għażla ta’ kumpanija li tipparteċipa fit-28 reġim trid tiġi rikonoxxuta awtomatikament fl-ordinamenti ġuridiċi nazzjonali tas-27 Stati Membri kollha;
7.	Huwa konxju tar-riskju li t-28 reġim jista’ jippermetti ċ-ċirkomvenzjoni ta’ protezzjonijiet nazzjonali obbligatorji għall-partijiet l-aktar dgħajfa; jissottolinja li t-28 reġim ma jridx isir mezz li bih jiġu mminati l-livelli eżistenti ta’ protezzjoni; jinsisti li għandhom jiġu stabbiliti salvagwardji permezz ta’ regoli sostanzjali b’livell għoli ta’ protezzjoni u permezz ta’ regoli dwar il-konflitt ta’ liġijiet li jiżguraw l-applikazzjoni ta’ regoli nazzjonali obbligatorji;
It-28 reġim għall-kumpaniji innovattivi
8.	Huwa tal-fehma li t-28 reġim għandu jikkonċerna prinċipalment ir-regoli tal-liġi dwar il-kumpaniji u li dawk il-kumpaniji b’responsabbiltà limitata li mhumiex ikkwotati fil-borża biss għandhom ikunu jistgħu jipparteċipaw fih; jikkunsidra li t-28 reġim għandu jkun sett ta’ regoli li jridu jiġu inkorporati f’forom korporattivi nazzjonali eżistenti jew ġodda;
9.	Jipproponi li l-forma korporattiva koperta mit-28 reġim tissejjaħ il-kumpanija “Start-Up u Scale-Up Ewropea” (ESSU); jitlob li jiżdied l-akronimu “ESSU” mal-akronimi tal-forom korporattivi nazzjonali eżistenti;
10.	Jissottolinja li t-28 reġim huwa mingħajr preġudizzju għal-liġi tal-Unjoni u dik nazzjonali fil-qasam tal-liġi tax-xogħol individwali u kollettiva u r-regoli dwar il-kodeterminazzjoni tal-impjegati;
11.	Jenfasizza l-ħtieġa li l-formazzjoni u r-reġistrazzjoni tal-kumpaniji jiġu ssimplifikati; jitlob li titnaqqas il-kumplessità proċedurali u li l-proċedura ta’ reġistrazzjoni għall-ħolqien ta’ ESSU tkun waħda li ssir fi żmien 48 siegħa; jitlob li jkun hemm il-possibbiltà li d-dokumenti tal-kumpanija jiġu ppreżentati online matul iċ-ċiklu tal-ħajja tal-forma korporattiva u biex jiġi implimentat b’mod sħiħ il-prinċipju ta’ “darba biss” meta tiġi rreġistrata ESSU; jikkunsidra li għandhom ikunu possibbli proċeduri diġitali, bħal laqgħat diġitali għal assemblej ġenerali u laqgħat tal-bord;
12.	Jitlob li jinħoloq reġistru diġitali uniformi tal-kumpaniji fil-livell tal-Unjoni li jkun punt ta’ dħul dirett għar-reġistrazzjoni tal-ESSUs, li jkun jikkomplementa u jestendi s-Sistema ta’ Interkonnessjoni tar-Reġistri Kummerċjali (BRIS) eżistenti;
13.	Jitlob l-iżvilupp u l-adattament ulterjuri ta’ identifikatur tal-kumpaniji tal-Unjoni biex tiġi ssimplifikata r-reġistrazzjoni, jiżdiedu t-trasparenza u l-fiduċja, tiġi ffaċilitata l-verifika tal-identità tal-kumpaniji u jiġu miġġielda l-frodi u l-evażjoni tat-taxxa;
14.	Jikkunsidra li l-possibbiltà ta’ reġistrazzjoni bħala ESSU m’għandhiex tkun limitata għal kategorija ġdida ta’ “kumpaniji innovattivi” jew għal fatturi limitanti oħra; iwissi li l-ħolqien ta’ tali kategorija ġdida tkun tagħti lok għal burokrazija inutli; jiċċara li persuni fiżiċi jew ġuridiċi li jirrisjedu jew li huma stabbiliti fl-Unjoni biss għandhom ikunu jistgħu jikkostitwixxu ESSU;
15.	Jikkunsidra li għandu jkun possibbli għall-ESSU li topera bħala kumpanija unika awtonoma jew bħala kumpanija sussidjarja ta’ kumpanija omm ESSU;
16.	Jenfasizza li s-sede rreġistrata ta’ kumpanija trid tkun f’wieħed mis-27 Stat Membru sabiex tikkwalifika għar-reġistrazzjoni bħala ESSU; jissottolinja li s-sede u l-uffiċċju reġistrat jistgħu jkunu fi Stati Membri differenti;
17.	Jissottolinja li t-tkabbir tal-produttività, l-innovazzjoni u l-inklużjoni soċjali jridu jimxu id f’id; huwa tal-fehma li għandu jiġi kkunsidrat il-ħolqien ta’ pjanijiet ta’ azzjonarjat għall-impjegati ta’ ESSU sabiex ikunu jistgħu jiksbu interess proprjetarju fil-kumpanija;
Salvagwardji
18.	Jissottolinja l-ħtieġa li l-kumpaniji innovattivi Ewropej jiġu protetti minn “akkwiżizzjonijiet predatorji” u l-ħtieġa li tiġi evitata r-rilokazzjoni tal-innovazzjoni barra mill-Unjoni, spiss appoġġjata mill-fondi pubbliċi Ewropej għar-riċerka; jikkunsidra r-Regolament dwar l-Għaqdiet bħala insuffiċjenti biex tindirizza l-kwistjoni ta’ “akkwiżizzjonijiet predatorji”; jitlob li, bħala parti mill-proposta leġiżlattiva, jiġu inklużi forom fakultattivi ta’ sjieda steward, imblokk tal-assi u klassijiet differenti ta’ ishma, speċjalment ishma ta’ klassi doppja, inklużi ishma ta’ veto; 
19.	Jinsab imħasseb dwar ir-riskju li jiddgħajfu l-istandards eżistenti għall-protezzjoni tal-parti l-aktar dgħajfa fl-ordinamenti ġuridiċi nazzjonali tal-Istati Membri;
20.	Jikkunsidra li, biex tiġi indirizzata il-kwistjoni tal-protezzjoni tal-parti l-aktar dgħajfa, ir-regoli dwar il-konflitt ta’ liġijiet huma aktar xierqa mir-regoli sostanzjali fil-proposta leġiżlattiva l-ġdida; jitlob li jiġu determinati l-kwistjonijiet relatati mal-kodeterminazzjoni tal-impjegati mil-liġi tas-sede reali tal-kumpanija, li hija l-post tat-tmexxija ċentrali tal-kumpanija; 

Aċċess għall-kapital
21.	Jitlob li jitfasslu u jintużaw dokumenti mudell fl-Unjoni kollha għall-ftehimiet bejn l-azzjonisti u għall-istatut ta’ assoċjazzjoni; 
22.	Jikkunsidra li l-proposta leġiżlattiva l-ġdida għandu jkun fiha regoli armonizzati dwar strumenti ta’ dejn simili għal ekwità, li jippermettu lill-investituri jinvestu f’kumpanija mingħajr ma jiksbu drittijiet ta’ kontroll fuq dik il-kumpanija;
Soluzzjoni ta’ tilwim
23.	Jikkunsidra li għandu jiġi stabbilit mekkaniżmu alternattiv għas-soluzzjoni ta’ tilwim għat-tilwim relatat mal-ESSUs, biex tiġi żgurata soluzzjoni rapida u speċjalizzata tat-tilwim ; jemmen ukoll li l-Istati Membri għandhom jikkunsidraw l-introduzzjoni, fi ħdan il-qrati nazzjonali tagħhom, ta’ grupp speċjali li jkun iddedikat għat-tilwim bejn kumpaniji relatat mal-ESSUs u li għandu jkun possibbli għal tali gruppi speċjali li jwettqu s-soluzzjoni ta’ tilwim bl-Ingliż; 
Dispożizzjonijiet finali
24.	Jitlob lill-Kummissjoni, fuq il-bażi tal-Artikoli 50 u 114 tat-TFUE, u qabel l-ewwel trimestru tal-2026, tippreżenta proposta għal direttiva, filwaqt li ssegwi r-rakkomandazzjonijiet li jinsabu fl-anness;
25.	Jagħti istruzzjonijiet lill-President tiegħu biex tgħaddi din ir-riżoluzzjoni kif ukoll ir-rakkomandazzjonijiet li jinsabu fl-anness lill-Kummissjoni u lill-Kunsill.

[bookmark: _Toc203056330]ANNESS GĦALL-MOZZJONI GĦAL RIŻOLUZZJONI:
RAKKOMANDAZZJONIJIET DWAR IL-KONTENUT TAL-PROPOSTA MITLUBA

1.	Prinċipji ġenerali u bażi legali
Il-Parlament jipproponi li l-forma korporattiva koperta mit-28 reġim tissejjaħ il-kumpanija “Start-Up u Scale-Up Ewropea” (ESSU). L-ESSU ma għandhiex tkun forma korporattiva awtonoma pan-Ewropea, iżda forma korporattiva nazzjonali fl-Istati Membri kollha li trid tikkonsisti f’ċerti elementi li huma armonizzati mid-dritt tal-Unjoni. L-akronimu ESSU għandu jiżdied mal-akronimi tal-forom korporattivi nazzjonali eżistenti.
L-ESSU għandha tibni fuq forom korporattivi stabbiliti skont id-dritt nazzjonali. L-Istati Membri għandhom ikunu liberi li jagħżlu jekk jikkonvertux forom korporattivi nazzjonali eżistenti f’ESSU jew li joħolqu forma korporattiva nazzjonali ġdida. Il-fundaturi jew is-sidien ta’ forma korporattiva nazzjonali għandhom ikunu liberi li jipparteċipaw b’mod volontarju fir-reġim il-ġdid, li jippermetti l-użu tat-tikketta tal-kumpanija “ESSU”.
L-eżistenza ta’ ESSU għandha tiġi rikonoxxuta awtomatikament mill-ordinamenti ġuridiċi nazzjonali tal-Istati Membri kollha bħala kumpanija b’responsabbiltà limitata. 
Id-dritt applikabbli għall-ħolqien ta’ ESSU għandu jkun id-dritt tal-Istat Membru li fih tkun inkorporata l-kumpanija inkwistjoni. B’deroga minn dak il-prinċipju u għall-fini tal-protezzjoni tal-interessi pubbliċi predefiniti, għandu jkun possibbli li jiġi ddeterminat d-dritt applikabbli b’fattur ta’ konnessjoni prevalenti, aktar milli bil-post tal-inkorporazzjoni.
Il-bażijiet legali għall-ESSU għandhom ikunu l-Artikoli 50 u 114(1) tat-TFUE. Sabiex tinkiseb ċertezza tad-dritt fir-rigward tal-elementi kostituttivi tal-ESSU, id-direttiva adottata skont l-Artikoli 50 u 114(1) tat-TFUE trid tkun direttiva ta’ armonizzazzjoni massima.
Il-Parlament huwa konxju mir-riskju li ESSU rikonoxxuta awtomatikament tista’ twassal għal ċirkomvenzjoni ta’ regoli nazzjonali obbligatorji li jipproteġu l-partijiet l-aktar dgħajfa. Għalhekk, ir-regoli korporattivi tal-ESSU għandhom ikunu mingħajr preġudizzju għad-dritt tal-Unjoni u dak nazzjonali fil-qasam tal-liġi tax-xogħol individwali u kollettiva, inklużi r-regoli dwar il-kodeterminazzjoni tal-impjegati, u għandhom jinkludu salvagwardji li jipprevjenu b’mod effettiv l-użu abbużiv tal-ESSU.
 
2.	Kamp ta’ applikazzjoni
L-Istati Membri għandhom jipprevedu fl-ordinamenti ġuridiċi nazzjonali tagħhom sett ta’ regoli li, meta jiġu rispettati, jippermettu li forma korporattiva nazzjonali tinkludi l-akronimu “ESSU” f’isem il-kumpanija tagħha. Sabiex tkun eliġibbli biex tirreġistra bħala ESSU, forma korporattiva nazzjonali għandha tissodisfa r-rekwiżiti li ġejjin: 
–	tkun entità ġuridika b’kapaċità ġuridika li tkun rikonoxxuta awtomatikament fl-Istati Membri kollha fid-data tar-reġistrazzjoni tagħha;
–	tkun kumpanija b’responsabbiltà limitata li fiha r-responsabbiltà tas-sidien għad-djun tal-kumpanija tkun limitata għall-ammont tal-kontribuzzjonijiet tagħhom; 
–	m’għandhiex tkun kumpanija kkwotata; 
–	tkun ġiet stabbilita minn persuna fiżika jew ġuridika waħda jew aktar li jirrisjedu fi Stat Membru jew huma stabbiliti fih; 
–	ikun possibbli għaliha li sservi bħala kumpanija unika awtonoma jew bħala kumpanija sussidjarja ta’ kumpanija omm ESSU;
–	is-sede reġistrata tagħha trid tkun tinsab f’wieħed mill-Istati Membri;
Jekk il-liġi dwar il-kumpaniji nazzjonali tipprevedi kapital minimu mħallas għall-istabbiliment ta’ kumpanija eliġibbli biex tirreġistra bħala ESSU, il-kapital imħallas immedjatament għandu, għall-finijiet tar-reġistrazzjoni ta’ dik il-kumpanija, jiġi ffissat għal EUR 1 u l-kumpanija għandha tkun obbligata talloka mill-anqas 25 % tal-profitti annwali tagħha għal riżerva legali sakemm dik ir-riżerva, flimkien ma’ kwalunkwe kapital imħallas inizjalment, tilħaq il-kapital minimu meħtieġ skont id-dritt nazzjonali inkwistjoni.
Fl-interess tas-simplifikazzjoni, il-possibbiltà ta’ reġistrazzjoni bħala ESSU m’għandhiex tkun limitata għal kategorija ġdida ta’ “kumpaniji innovattivi” jew għal fatturi limitanti oħra peress li dan joħloq formalitajiet amministrattivi addizzjonali u piż burokratiku bla bżonn. 

Jekk ESSU jkollha l-ħsieb li tikkwota lilha nnifisha fil-borża, għandha tkun meħtieġa tikkonverti f’kumpanija pubblika limitata skont id-dritt nazzjonali jew tal-Unjoni f’konformità mar-regoli ta’ konverżjoni nazzjonali u tal-Unjoni.


3.	Il-ħolqien tal-forma korporattiva
Il-ħolqien u r-reġistrazzjoni ta’ ESSU għandhom isiru kompletament b’mod diġitali u jikkonformaw mal-prinċipju ta’ “darba biss”. It-twaqqif ta’ ESSU għandu jiġi ffinalizzat fi żmien 48 siegħa.
Malli tinħoloq, l-ESSU għandha tingħata identità diġitali unifikata u identifikatur tal-kumpaniji tal-Unjoni biex tiġi ssimplifikata r-reġistrazzjoni, jiżdiedu t-trasparenza u l-fiduċja, tiġi ffaċilitata l-verifika tal-identità tal-kumpaniji u jiġu miġġielda l-frodi u l-evażjoni tat-taxxa.
Sabiex dawk l-objettivi jinkisbu b’faċilità, għandu jinħoloq u jitħaddem mill-Kummissjoni reġistru diġitali uniformi tal-kumpaniji fil-livell tal-Unjoni għall-ESSUs. Tali reġistru jkun jikkomplementa u jestendi s-Sistema ta’ Interkonnessjoni tar-Reġistri Kummerċjali (BRIS) eżistenti. Ir-reġistru diġitali uniformi tal-kumpaniji fil-livell tal-Unjoni m’għandux jissostitwixxi r-regoli ta’ inkorporazzjoni nazzjonali eżistenti iżda, pjuttost, iservi bħala portal komuni. Meta tirreġistra ruħha fir-reġistru diġitali tal-kumpaniji fil-livell tal-Unjoni, kumpanija trid tagħżel Stat Membru bħala l-post tal-inkorporazzjoni u, b’dan il-mod, id-dritt nazzjonali applikabbli għall-inkorporazzjoni. 
Ir-reġistru diġitali uniformi tal-kumpaniji fil-livell tal-Unjoni jistabbilixxi punt ta’ dħul dirett għall-kumpaniji biex jirreġistraw bħala ESSU. L-inkorporazzjoni, il-kompilazzjonijiet u l-aġġornamenti għandhom jiġu amministrati minn dak ir-reġistru darba biss u għandhom jkunu aċċessibbli fl-Istati Membri kollha abbażi ta’ interfaċċja multilingwi u standards armonizzati ta’ identifikazzjoni skont ir-Regolament eIDAS[footnoteRef:5]. Ir-reġistru jista’ jagħmel użu minn network ta’ reġistru distribwit (DLT) awtorizzat li jirreġistra avvenimenti korporattivi ewlenin, bħal reġistrazzjonijiet jew trasferimenti ta’ ishma, bi kronogrammi immutabbli. [5:  	Ir-Regolament (UE) Nru 910/2014 tal-Parlament Ewropew u tal-Kunsill tat- 23 ta’ Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE (ĠU L 257, 28.8.2014, p. 73, ELI: http://data.europa.eu/eli/reg/2014/910/oj).
] 


4.	Salvagwardji
Ir-regoli dwar l-ESSUs għandhom ikunu mingħajr preġudizzju għal-liġi tax-xogħol individwali u kollettiva u għar-regoli dwar il-kodeterminazzjoni tal-impjegati.
Id-dritt applikabbli għal kuntratti individwali ta’ impjieg għandu jkun iddeterminat esklużivament mill-Artikolu 8 tar-Regolament (KE) Nru 593/2008.
Għall-kwistjonijiet relatati mal-kodeterminazzjoni tal-impjegati, id-dritt applikabbli għandu jiġi ddeterminat mis-sede reali tal-kumpanija, jiġifieri l-post tat-tmexxija ċentrali tal-kumpanija. 
Meta jkun hemm tilwima jew kwalunkwe inċertezza dwar liema dritt nazzjonali jirregola kwistjonijiet relatati mal-kodeterminazzjoni tal-impjegati, il-bord tat-tmexxija ta’ ESSU, ir-rappreżentanti tal-impjegati jew tat-trade unions li jkollhom dritt ta’ nomina skont id-dritt nazzjonali li tkun qed tiġi kkontestata jew iddubitata l-applikazzjoni tagħha, għandhom jitolbu lill-qorti jew lit-tribunal tal-Istat Membru li fih il-kumpanija jkollha l-uffiċċju reġistrat tagħha biex jiddeċiedu dwar id-dritt applikabbli. Il-qorti jew it-tribunal inkwistjoni għandu jkollhom ġuriżdizzjoni esklużiva biex isolvu l-kwistjoni.

5.	L-inkoraġġiment ta’ perspettiva fit-tul fakultattiva
Bl-għan li l-kumpaniji innovattivi Ewropej jiġu protetti minn “akkwiżizzjonijiet predatorji” u biex tiġi evitata r-rilokazzjoni tal-innovazzjoni barra mill-Unjoni, li l-ħolqien tagħha spiss ikun appoġġjat mill-fondi pubbliċi Ewropej għar-riċerka, l-Istati Membri għandhom jintroduċu regoli li jippermettu lill-kumpaniji jagħżlu b’mod irrevokabbli li jipparteċipaw fi skemi ta’ protezzjoni legali addizzjonali bħal:
	is-separazzjoni tad-drittijiet tal-vot u d-drittijiet ekonomiċi permezz ta’ klassijiet differenti ta’ ishma, speċjalment ishma ta’ klassi doppja;
	il-kwalifika tad-drittijiet tal-vot bħala mhux trasferibbli u li ma jintirtux;
	id-distribuzzjoni tal-profitti lill-investituri jew lid-detenturi tad-drittijiet ekonomiċi fuq il-bażi ta’ ftehim kuntrattwali limitat fiż-żmien jew fl-ammonti u li jista’ jiġi tterminat minn kwalunkwe parti fi kwalunkwe ħin;
	il-limitazzjoni tal-konverżjoni transfruntiera f’entitajiet li għażlu l-iskema ta’ protezzjoni legali addizzjonali, b’mod partikolari għall-imblokk tal-assi;
Il-kumpaniji li jkunu għażlu tali skemi ta’ protezzjoni legali addizzjonali għandhom ikunu jistgħu jinkludu t-tikketta “sjieda steward” fl-isem tal-kumpanija tagħhom.
Id-Direttiva (UE) 2017/1132 fir-rigward tad-diviżjonijiet, fużjonijiet u konverżjonijiet transfruntiera għandha tiġi emendata sabiex l-Istati Membri li jkunu għażlu li jintroduċu l-forma korporattiva nazzjonali tagħhom stess ta’ sjieda steward ikunu jistgħu jillimitaw il-konverżjoni transfruntiera ta’ tali forma korporattiva nazzjonali għal forom korporattivi ta’ Stati Membri oħra li jipprevedu wkoll forom simili ta’ sjieda steward.

6.	Nattiraw it-talent 
It-tkabbir tal-produttività, l-innovazzjoni u l-inklużjoni soċjali jridu jimxu id f’id. Il-forma tal-ESSU għandha tipprevedi regoli armonizzati fakultattivi madwar l-Unjoni dwar l-istrutturar tal-pjanijiet tal-azzjonarjat għall-impjegati (“ESOPs”), iffaċilitati permezz ta’ intermedjarju separat. Dan mhux biss se jippermetti lill-SMEs, lill-istart-ups u l-iscale-ups jattiraw it-talent u jinċentivaw impenn fit-tul, iżda se jiżgura wkoll il-parteċipazzjoni sħiħa u ġusta tal-impjegati fil-valur li jagħtu lill-kumpanija bil-kapital intellettwali u lavorattiv tagħhom. Meta jitfasslu regoli armonizzati fil-qafas tal-ESSU għandhom jitqiesu l-prinċipji li ġejjin: 
	bħala prekundizzjoni, skemi bħal dawn m’għandhom, fl-ebda ċirkostanza, jissostitwixxu jew inaqqsu r-remunerazzjoni bażika normali jew kwalunkwe forma oħra ta’ kontribuzzjoni bħal kontribuzzjonijiet tas-sigurtà soċjali, iżda għandhom ikunu benefiċċju komplementari għad-drittijiet soċjali u kuntrattwali kollha; 
	it-trasparenza għandha tkun prinċipju ewlieni matul it-tfassil u l-implimentazzjoni ta’ skemi bħal dawn; 
	il-parteċipazzjoni f’dawn l-iskemi għandha tkun nondiskriminatorja u miftuħa għall-impjegati kollha;
	il-parteċipazzjoni tal-impjegati fi skemi bħal dawn għandha tibqa’ fuq bażi volontarja; 
	tali skemi għandhom ikunu akkumpanjati minn mekkaniżmi li jħarsu lill-impjegati minn riskji finanzjarji irraġonevoli,
Il-Kummissjoni, f’konsultazzjoni mas-sħab soċjali u abbażi ta’ eżempji tal-aħjar prattika, għandha tfassal mudelli ta’ gwida u ftehimiet ta’ kondiviżjoni tal-profitti li jkunu sempliċi, elementari u bażiċi li jgħinu lill-ESSUs u jiffaċilitaw l-implimentazzjoni, ittejjeb is-sensibilizzazzjoni dwar l-ESOPs u tikkonverġi l-iskemi ta’ parteċipazzjoni finanzjarja madwar l-Istati Membri. Il-gwida u l-ftehimiet mudell għandhom jinkludu informazzjoni dwar ir-riskji finanzjarji assoċjati għall-impjegati, jispeċifikaw l-għażliet ta’ akkwiżizzjoni mill-impjegati u jqisu l-impatt fuq l-impjegati b’mod partikolari fuq l-ugwaljanza bejn il-ġeneri.  

7.	Nattiraw kapital ta’ riskju
L-Istati Membri għandhom jintroduċu strumenti armonizzati ta’ dejn simili għal ekwità li jippermettu lill-investituri jinvestu f’kumpaniji mingħajr ma jakkwistaw drittijiet ta’ kontroll fuq kumpanija (bħal drittijiet ta’ kondiviżjoni tal-profitti, sħubijiet passivi jew self marbut mal-profitt). Tali strumenti ta’ dejn simili għal ekwità għandhom:
	jinħolqu billi jiġi konkluż ftehim kuntrattwali bejn il-kumpanija u l-investitur għal kontribuzzjoni ta’ kapital; tali ftehim irid jispeċifika l-ammont tal-kapital investit, jinkludi data definita ta’ ripagament u jipprevedi kumpens li jista’ jieħu l-forma ta’ mgħax fiss jew varjabbli, jew kondiviżjoni tal-profitti;
	ikunu subordinati għal krediti ordinarji;
	jiġu ttrattati bħala ekwità jew kapital li jissostitwixxi l-ekwità għal finijiet regolatorji u kontabilistiċi.
Bil-ħsieb li tiżdied iċ-ċertezza tad-dritt fis-27 ġuriżdizzjoni nazzjonali tas-suq intern u li jitnaqqsu l-ostakli għad-dħul fis-suq għall-investiment fl-ESSUs, il-Kummissjoni għandha tiffaċilita l-iżvilupp ta’ mudelli ta’ statuti ta’ assoċjazzjoni, ftehimiet bejn l-azzjonisti u d-dokumenti rilevanti l-oħra kollha għall-ESSUs u tistabbilixxi pjattaforma li fuqha jkunu disponibbli d-dokumenti mudell bil-lingwi uffiċjali kollha tal-Unjoni. .
Il-Kummissjoni għandha taħtar grupp ta’ esperti inkarigat bit-tfassil ta’ mudelli ta’ statuti ta’ assoċjazzjoni standardizzati ta’ kwalità għolja li jikkorrispondu mar-rekwiżiti armonizzati għall-ESSUs. Dak il-grupp ta’ esperti għandu jinkludi, fost l-oħrajn, il-fundaturi, l-investituri u t-trade unions.
Il-Kummissjoni għandha taħtar grupp ieħor ta’ esperti bil-kompitu li jfassal mudell ta’ ftehimiet bejn l-azzjonisti li jkunu standardizzati, ġusti u ta’ kwalità għolja. Tali mudelli ta’ ftehimiet bejn l-azzjonisti għandhom jilħqu bilanċ bejn l-interessi tal-fundaturi u tal-investituri. Dak il-grupp ta’ esperti għandu jinkludi, fost l-oħrajn, il-fundaturi u l-investituri tal-kapital ta’ riskju.
Il-Kummissjoni għandha tistabbilixxi Ċentru Konġunt tar-Riċerka għad-dritt kummerċjali Ewropew u komparat biex tiġi stabbilita informazzjoni b’aċċess miftuħ u komparabbli dwar ir-regolamentazzjoni tan-negozju fl-Istati Membri li tkun disponibbli bil-lingwi uffiċjali kollha tal-Unjoni.

8.	Soluzzjoni ta’ tilwim speċjalizzata
Sabiex is-soluzzjonijiet ta’ tilwim dwar l-ESSUs jitħaffu, għandu jiġi stabbilit mekkaniżmu speċjalizzat alternattiv għas-soluzzjoni ta’ tilwim. Il-parteċipazzjoni f’dan il-mekkaniżmu għandha tkun soġġetta għall-kunsens tal-partijiet involuti. It-tilwim relatat mal-liġi tax-xogħol individwali u kollettiva għandu jiġi eskluż minn dan il-mekkaniżmu. Il-ġuriżdizzjoni f’dawk il-każijiet għandha tiġi ddeterminata skont l-Artikoli 20 sa 23 tar-Regolament (UE) Nru 1215/2012.
Barra minn hekk, l-Istati Membri għandhom jintroduċu grupp speċjali fil-qrati nazzjonali tagħhom – jew grupp wieħed f’qorti waħda speċifika fil-livell nazzjonali jew grupp wieħed f’qorti waħda speċifika f’kull entità federata, skont is-sistema ġudizzjarja nazzjonali inkwistjoni. Tali gruppi għandhom ikunu dedikati għas-soluzzjoni ta’ tilwim dwar id-dritt ċivili bejn il-kumpaniji li jkunu relatati mal-forma korporattiva tal-ESSU, tilwim li jirriżulta minn jew b’rabta mal-akkwist ta’ ESSUs jew ishma fl-ESSUs u tilwim bejn ESSU u membri tal-bord ta’ tmexxija jew superviżorju tagħha. L-Istati Membri għandhom jiżguraw li l-proċeduri quddiem tali gruppi ikunu jistgħu jitmexxew bl-Ingliż, dment li l-partijiet involuti jagħtu l-kunsens tagħhom.

Il-Kummissjoni Ewropea, bil-mandat il-ġdid, ħabbret l-intenzjoni tagħha li toħloq status ġuridiku ġdid għall-kumpaniji – “it-28 Reġim”. It-“28 reġim” jiddeskrivi teknika leġiżlattiva, li permezz tagħha regoli legalment vinkolanti adottati fil-livell tal-UE jikkoeżistu mar-regoli nazzjonali fit-territorji tal-Istati Membri. L-applikazzjoni tagħhom tiddependi mill-għażla volontarja ta’ partijiet privati li jintrabtu ma’ dawn ir-regoli tal-UE. Mill-perspettiva ta’ dawn il-partijiet privati, biex jagħżlu r-regoli tal-UE, dawn iridu jkunu aktar vantaġġużi għalihom mid-dritt nazzjonali altrimenti applikabbli. L-UE preċedentement għamlet użu minn din it-teknika leġiżlattiva meta adottat il-Prodott tal-Pensjoni Pan-Ewropew (PEPP), l-impriżi ta’ investiment kollettiv f’titoli trasferibbli (UCITS), u s-Societatas Europaea (SE). Il-Kummissjoni pproponiet is-Societas Privata Europaea (SPE), is-Societas Unius Personae (SUP) u l-Liġi Komuni Ewropea dwar il-Bejgħ (CESL) bħala t-“28 reġim” iżda qatt ma kkonkludiet il-proċess leġiżlattiv. 

Fir-rapport ta’ Enrico Letta Much more than a market (“Ħafna aktar milli suq”), Letta għamel appell għall-istabbiliment ta’ “Kumpanija Ewropea Simplifikata” u fih reġgħet tqajmet l-idea li tintuża t-teknika leġiżlattiva tat-“28 reġim” bħala mod li bih jiġu appoġġjati kumpaniji innovattivi. Referenzi simili jistgħu jinstabu wkoll f’diversi komunikazzjonijiet reċenti tal-Kummissjoni Ewropea u fir-Rapport ta’ Draghi dwar The Future of European Competitiveness (“Il-futur tal-kompetittività Ewropea”). Ir-rapport ta’ inizjattiva leġiżlattiva tal-Parlament Ewropew għandu l-għan li jiddeskrivi perkors dwar it-tfassil u l-qafas ta’ tali forma korporattiva, b’perspettiva speċifika dwar kif tali status jista’ jkun ta’ benefiċċju għall-SMEs, l-istart-ups u l-iscale-ups kif ukoll għall-fundaturi tagħhom li jixtiequ joperaw u jespandu fis-Suq Intern kollu, mingħajr ma jkun limitat għalih.   
  
Kien saru xi tentattivi mill-Kummissjoni Ewropea biex jiġi stabbilit reġim għal kumpanija privata Ewropea, iżda l-ebda wieħed minnhom ma kien suċċess assolut. In-nuqqas ta’ suċċess huwa r-riżultat tal-lakuni fit-tfassil tagħhom u tan-nuqqas ta’ salvagwardji għad-drittijiet ta’ konsultazzjoni u parteċipazzjoni tal-ħaddiema, u b’riżultat ta’ dan, il-kunsens meħtieġ ma setax jintlaħaq. Il-ħolqien ta’ piżijiet legali, amministrattivi u finanzjarji addizzjonali assoċjati ma’ dawn it-tentattivi kkontribwixxa wkoll fl-adozzjoni limitata tagħhom minn kumpaniji ġodda.  

L-istabbiliment tas-salvagwardji meħtieġa biex jiġi evitat b’mod effettiv l-użu abbużiv tat-“28 Reġim”, b’mod partikolari fir-rigward tar-regoli ta’ kodeterminazzjoni, huwa tal-akbar importanza kif ukoll prekundizzjoni meħtieġa għas-suċċess ta’ dan il-proġett u biex jiġi aċċettat fis-soċjetà.
  
Ħafna snin wara, filwaqt li ttieħdu passi importanti fir-rigward tal-armonizzazzjoni tal-liġi dwar il-kumpaniji fl-Ewropa, ħafna sfidi, b’mod partikolari għal kumpaniji iżgħar u emerġenti, għadhom ma ssolvewx filwaqt li tfaċċaw sfidi ekonomiċi ġodda.
  
Ir-rapporteur għalhekk jirrakkomanda, li l-forma korporattiva proposta mill-Kummissjoni tissejjaħ il-kumpanija “Start-Up u Scale-Up Ewropea” (ESSU). Minflok ma tiġi stabbilita forma korporattiva awtonoma pan-Ewropea, permezz ta’ regolament – li jkun jeħtieġ l-Artikolu 352(1) tat-TFUE bħala bażi legali, b’riskju li jiġu ripetuti l-iżbalji tal-passat – ir-rapporteur jirrakkomanda l-istabbiliment ta’ forma korporattiva nazzjonali rikonoxxuta awtomatikament fl-Istati Membri kollha. Dan jista’ jiġi implimentat billi jiġu aġġornati l-forom korporattivi nazzjonali eżistenti ta’ responsabbiltà limitata jew billi jinħolqu forom korporattivi nazzjonali ġodda mfassla apposta. Is-sovranazzjonalizzazzjoni tal-elementi essenzjali ta’ forma korporattiva altrimenti nazzjonali tista’ tinkiseb permezz ta’ direttiva ta’ armonizzazzjoni massima abbażi tal-Artikoli 50 u 114 tat-TFUE.

Il-forma korporattiva “Start-Up u Scale-Up Ewropea” (ESSU) tindirizza l-piżijiet billi toħloq ambjent regolatorju simplifikat, diġitalizzat, li jinftiehem u li jintuża b’mod faċli mill-utent, il-forma tkun imfassla apposta għall-ħtiġijiet tal-SMEs, l-istart-ups u l-iscale-ups, filwaqt li ma tkunx limitata għal kategorija ġdida ta’ kumpaniji “innovattivi” jew kriterji limitanti oħra, biex tinħoloq u tissaħħaħ l-innovazzjoni fl-Ewropa. Jekk l-aċċess għall-forma ġuridika jsir subordinat għall-kundizzjoni li l-partijiet jipprovdu l-evidenza meħtieġa biex jikkwalifikaw bħala eliġibbli – pereżempju li juru n-natura “innovattiva” tagħhom – dan iżid il-piż amministrattiv, b’mod partikolari għall-kumpaniji żgħar u ta’ daqs medju, u jsibuha diffiċli biex jimmaniġġjaw.  Sabiex taqdi bl-aħjar mod il-ħtiġijiet tal-SMEs, tal-istart-ups u tal-iscale-ups, l-ESSU trid tkun kumpanija b’responsabbiltà limitata li mhijiex ikkwotata fil-borża.

Minbarra s-simplifikazzjoni tal-proċeduri għall-formazzjoni u r-reġistrazzjoni tal-kumpaniji, ir-rapporteur jipproponi li l-qafas legali għandu jindirizza diversi elementi biex tissaħħaħ il-kompetittività tal-SMEs, tal-istart-ups u tal-iscale-ups li jagħżlu li jipparteċipaw fil-forma korporattiva l-ġdida. Għalhekk, il-proposta tiddeskrivi komponenti differenti li għandhom jiġu inklużi biex jittejjeb l-aċċess għall-kapital u t-talent għall-ESSUs, u biex jitħeġġeġ l-ippjanar fit-tul. B’mod partikolari, negozji ġodda li jittrasformaw ideat innovattivi fi prodotti kummerċjabbli huma suxxettibbli għall-hekk imsejħa “akkwiżizzjonijiet predatorji”, li bilkemm jistgħu jiġu kkontrollati bil-liġijiet dwar il-kontroll tal-fużjonijiet. Ir-rapporteur għalhekk jixtieq janalizza elementi ta’ forom korporattivi fit-tul u li huma mmexxija mill-iskop, li għalihom diġà hemm eżempji eżistenti u emerġenti fi Stati Membri differenti. B’mod partikolari, fir-rigward tal-“imblokk tal-assi” u l-isfidi possibbli f’dak li hu marbut mal-konverżjonijiet transfruntiera. Biex il-kumpaniji li jagħżlu reġim ġuridiku b’perspettiva fit-tul jibqgħu jattiraw l-investituri, kwalunkwe proposta bħal din trid tkun akkumpanjata minn regoli armonizzati fl-UE kollha dwar strumenti ta’ dejn simili għall-ekwità li jippermettu lill-investituri jinvestu f’kumpaniji mingħajr ma jakkwistaw drittijiet ta’ kontroll fuq kumpanija (bħal drittijiet ta’ kondiviżjoni tal-profitti, silent partnerships, jew self marbut mal-profitt). 

Is-suċċess ta’ forom korporattivi oħra f’pajjiżi oħra (bħal Delaware Inc. fl-Istati Uniti) huwa marbut mal-effiċjenza, il-ħeffa u l-grad ta’ speċjalizzazzjoni tas-sistema tal-qorti li tiddeċiedi dwar kwistjonijiet relatati ma’ din il-forma korporattiva. Dan l-objettiv jista’ jintlaħaq b’mekkaniżmu alternattiv għas-soluzzjoni ta’ tilwim għall-ESSU kif ukoll bi gruppi speċjali u speċjalizzati tas-sistema dwar kwistjonijiet relatati mal-ESSU fil-qrati tal-Istati Membri. It-tnejn li huma jistgħu jiġġudikaw biss dwar tilwim tad-dritt ċivili bejn il-kumpaniji, tilwim li jirriżulta minn jew b’rabta mal-akkwist ta’ kumpaniji tal-ESSU jew ishma f’kumpaniji tal-ESSU, u tilwim bejn kumpanija tal-ESSU u membri tal-istruttura ta’ governanza tagħha. Il-parteċipazzjoni f’dawn il-forom speċjali ta’ soluzzjoni ta’ tilwim hija soġġetta għall-kunsens tal-partijiet involuti. It-tilwim relatat mal-liġi tax-xogħol individwali u kollettiva huwa eskluż minn dan il-mekkaniżmu. 

F’termini ta’ salvagwardji għar-regoli ta’ kodeterminazzjoni, ir-rapporteur jipproponi soluzzjoni ta’ konflitt tal-liġijiet minflok regoli sostanzjali peress li dawn jistgħu jinstabu fl-SE. Ir-regoli dwar il-kodeterminazzjoni jvarjaw b’mod sinifikanti bejn l-Istati Membri. L-eżistenza u l-importanza tagħhom huma marbuta mill-qrib man-nisġa soċjali tal-ekonomija ta’ Stat Membru, għalhekk qed jiġi rrakkomandat ħafna li l-arranġamenti nazzjonali dwar il-kodeterminazzjoni ma jintmissux mill-ESSU. Fil-fehma tar-rapporteur, l-aħjar mod biex jiġu rispettati l-ispeċifiċitajiet nazzjonali huwa b’regoli dwar il-konflitt ta’ liġijiet li jarmonizzaw id-determinazzjoni tad-dritt nazzjonali applikabbli aktar milli b’regoli armonizzati tal-UE, li dejjem se jfisser kompromess politiku bi standards ogħla ta’ kodeterminazzjoni fi wħud mill-Istati Membri. Għalhekk huwa rakkomandat, għall-ESSU, li jiġi determinat id-dritt applikabbli għall-kwistjonijiet relatati mal-kodeterminazzjoni skont il-post tas-sede reali tal-ESSU, li huwa l-post tat-tmexxija ċentrali. 

Barra minn hekk, l-ESSU hija mingħajr preġudizzju għal-liġi tax-xogħol individwali u kollettiva, u d-dritt applikabbli għall-kuntratti ta’ impjieg individwali hija determinata mill-Artikolu 8 tar-Regolament Ruma I. 

Il-lista ta’ hawn fuq hija mfassla taħt ir-responsabbiltà esklużiva tar-rapporteur.

